Wilfried (Sänga)

Da Wilfried, richtiga Naum "Wilfried Scheutz" (* 24. Juni 1950 in Bod Goisan, Owaestareich; † 16. Juli 2017 in Lilianföd, Niedaestareich), woar a estareichischa Sänga und Schauspüla. Ea woar in de 1970a Joa unta aundam aa no ana vo de easchtn, dea wos a Oart „austro-boarischn Folk-Rock“ gschoffn hod, indem dass ar traditionölle Voiksmusi mid Rockmusi gmischt hod. Außadem woar a aa Sänga vo da EAV und Grinda vo da A-cappella-Grubbm "4Xang".
Sei Lebm.
Privat.
In d Schui is ar in Bod Goisan und Gmunden gaunga. Mit 19 Joah is ar auf Graz studian gaunga. Boid drauf hod sei musikalische Karriere augfaungt.
Da Wilfried woa seid 1982 mid da Marina Tatic vaheirat, eahna Bua Jovan Hanibal is 1981 auf d Wöd kumma. Da Bua is aa Musika, ea spüüd in Kontraboss ba 5/8erl in Ehr’n. Da Wilfried hod bis zletzt mid seina Famülie in Pressbaum (Niederösterreich) glebt.
Sei Frau hod 1977 bei da EAV a Engagement ois Sängarin und Kostümschneidarin ghobt. Se hod duatn una aundam ba da Show "Uschi im Glück" und ban Album "1. Allgemeine Verunsicherung" midgspüüd. 1979 san olle zwaa aus da Band ausgstiegn.
Aum 16. Juli 2017 is a mid 67 Joa aun Krebs gstuam.
Ois Musika.
Sei Duachbruch woar is 1973a Joa, wor a drei Liadln in da estarreichischn Hitparadn ghobt hod. Bsundast duach seine rockign Intapretationan vo "Ziwui Ziwui" , s Liad vo de "Innsbrucka Voglfänga" und in "Kufsteinlied" güt a ois Wegbereita vo ana neichn Voiksmusi. Seine Liada deckn owa vüle Genres oo, so ois wia Pop, Rock, Jazz und Blues. Etliche vo seine Liadln haum aa recht eignwüllige Text ghobt, so ois wia "Orange" und "Highdelbeeren". Duach sein großn Eafoig in de 70a und 80a Joa mid Lialdn wia "Lauf Hase, lauf", "Südwind" und "Ikarus" hod ma eahm aa ois Vatreta vom Austropop gseng, aa waun ea söwa damit net recht vüü aufaunga hod kenna.
Vo 1978 bis 1979 woa da Wilfried da Sänga vo da Ersten Allgemeinen Verunsicherung (EAV). Ma heat eahm aufm Debütoibum "1. Allgemeine Verunsicherung" und ea woa mid da Band aa auf Tour.
A Tiafpunkt woa da Eurovision Song Contest 1988 woar a mit "Lisa Mona Lisa" mid 0 Punkt Letzta wuan is. Olladings woa da Grund fia des noch seine Aungobm de "Waldheim-Affäre", zweng dera Estareich in da Wöd recht unbeliebt woa.
Vo 1996-2010 hod in da vo eam gründetn A-cappella-Grubbm "4Xang" gsunga, de wos wieda meahra in Richtung Voiksmusi gaungan is.
Aufaung 2011 hod a mid sein Buma, in Hanibal Scheutz a Rockband aufgstööd, de "Neue Band", wos seine Liada neich intapretiert und arrangiert haum.
Ois Schauspüla.
Nem da Musi is a oiweu wieda ois Schauspüla in Füm und Theata auftredn. Aum Aufang vo de 1990a Joa hod a in da Fernsehserie "Die Leute von St. Benedikt" de Roin vom ‚Walter Lehner‘ iwanumma und woa Sprecha in da Weawung (z. B. 1987 „Der Unterschied ist Köck“).
1991 hod eam da "Felix Dvorak" za seine Bernduaf-Festspüle ghoid, wor a de Titlroin in "Liliom" vom "Ferenc Molnar" gspüüd hod. Außadem hod a no Auftritte ois Schauspüla unta da Regie vo da Elfriede Ott ba de Maria Enzersdorfer Festspüle ghobt.
Anno 2011 hod a im Musical "Der Watzmann ruft!" de Roin ois Eazöhla vom Wolfgang Ambros iwanumma.
Im August 2016 hod a de Hauptfigur ‚Chuck‘ im Stickl "Tankstelle der Verdammten" vom Georg Ringsgwandl in da Fossung von Thomas Maurer im Weana Stodsoi gspüüd.